નાણાકીય વર્ષના અંતે બેન્કોની લોન વૃદ્ધિ 13.24%, ડિપોઝીટ વૃદ્ધિ 10.03% જોવા મળી | Vyaapaar Samachar
નાણાકીય વર્ષના અંતે બેન્કોની લોન વૃદ્ધિ 13.24%, ડિપોઝીટ વૃદ્ધિ 10.03% જોવા મળી
stock-news | April 12, 2019, 8:25 PM
મુંબઈ- નાણાકીય વર્ષ ૨૦૧૮-૧૯ના અંતે બેન્કોની ક્રેડિટ વૃદ્ધિ સતત બીજા વર્ષે બમણા અંકે જોવા મળી છે. નાણાકીય વર્ષ ૨૦૧૬-૧૭માં ક્રેડિટ વૃદ્ધિ પાંચ ટકા કરતાં ઓછી જોવા મળી હતી, જેને પાછલા પાંચ દાયકાઓમાં સૌથી નીચી વૃદ્ધિ દર્શાવી હતી.
રિઝર્વ બેન્ક ઓફ ઇન્ડિયા દ્વારા ગુરુવારના રોજ જાહેર કરવામાં આવેલા આંકડાઓ અનુસાર, ૨૯ માર્ચના રોજ પૂરા થતાં પખવાડિયા દરમિયાન બેન્કોનું દેવું ૧૩.૨૪ ટકા વધીને રૂ.૯૭.૬૭ લાખ કરોડ થયું છે. આ દરમિયાન, ડિપોઝીટ ૧૦.૦૩ ટકા વધીને રૂ.૧૨૫.૭૨ લાખ કરોડ થઈ ગઈ હતી.
વધુમાં આ સતત બીજુ નાણાકીય વર્ષ છે, જ્યારે નાણાકીય વર્ષના અંતમાં બેન્કોની લોન વૃદ્ધિ ૧૦ ટકા કરતા વધુ રહી છે. આ પહેલાં વર્ષ ૨૦૧૬-૧૭ના નાણાકીય વર્ષમાં લોન વૃદ્ધિ ૪.૫૪ ટકા જોવા મળી હતી.
આ સમયગાળા દરમિયાન દેવાનું વિતરણ રૂ.૭૮.૪૧ લાખ કરોડની સપાટીએ પહોંચ્યું હતું. એક વર્ષ પહેલાંના સમાન પખવાડિયા દરમિયાન ડિપોઝીટ રૂ.૧૧૪.૨૬ લાખ કરોડ અને લોન રૂ.૮૬.૨૫ લાખ કરોડ રહી હતી.
બે વર્ષ અગાઉ, વર્ષ ૨૦૧૬-૧૭ દરમિયાન બેન્કિંગ સિસ્ટમમાં કુલ ડિપોઝીટ ૬.૭ ટકા વધી હતી, જ્યારે લોન વૃદ્ધિ ૪.૫૪ ટકા જોવા મળી હતી. આ સ્તર બેન્કોમાં લોન અને ડિપોઝીટ વૃદ્ધિ માટેનું નાણાકીય વર્ષ ૧૯૬૨-૬૩ પછીનું સૌથી નીચલું સ્તર છે.